Testimony - Carmen Hoogenboezem
Op die 14de Desember 2009 het ek my hart vir die Here gegee en ek is weergebore.
.......Voor dit het ek gedink ek was weergebore.......
Ek was ŉ soet kind gewees. Ek het nooit betrokke geraak by enige slegte dinge (soos bv. dwelms) nie, ook nie gerook of gedrink nie, en het goed gedoen op skool. Ek het kerk toe gegaan, en was die laaste 11 jaar baie betrokke in ons kerk – so ver moontlik alle dienste en byeenkomste bygewoon, ek was op die vroue bestuur gewees, kleuterkerk gegee, voorsang gedoen, ens. Ek het gedink ek is weergebore omdat ek besig was met die dinge van die Here en die Here gedien het deur my werke.
Marius van Just het my getuienis gevra toe ons besig was met ŉ reeks oor heiligmaking. Dit was die eerste keer ooit wat iemand my getuienis gevra het. Toe het ek vertel hoe my toekomstige man, Hanno, my vertel het dat ŉ mens nie deur jou werke in die hemel kom nie, maar dat jy jou moet bekeer, en dat Ek een aand gebid het en die Here in my hart ingenooi het, en gedink het ek was bekeer. Ek het 11 jaar terug aansoek gedoen om lidmaatskap in die EG Kerk, nadat ek al ŉ paar maande besoek het. Ek moes nie eers my getuienis voor die kerkraad gegee nie, want die Dominee het gesê dat ek so betrokke was in die gemeente dat hy sommer kon sien ek is reg.
In die volgende 11 jaar het ek verskeie kere van kansels af gehoor dat jy moet seker wees van ŉ dag en ŉ oomblik toe jy wedergebore is. Ek kon nie dink aan ŉ datum toe ek my bekeer het nie. Vir my was dit eerder ŉ proses van meer en meer werke doen vir die Here. So ek het partykeer gewonder of ek wedergebore is, en dit het my effens bekommer. Ander kere het ek weer van kansels af gehoor dat jy net die Here in jou hart moet innooi en die Here moet dien om kind van die Here te wees. Dit het my weer gerusgestel dat ek wedergebore is, want ek het baie dinge vir die Here gedoen.
Nadat ek my getuienis met Marius gedeel het, het ek besef dat ek nie weergebore is nie, maar dat ek net goeie werke doen (Joh. 3:3 Jesus antwoord en sê vir hom: Voorwaar, voorwaar Ek sê vir jou, as iemand nie weer gebore word nie, kan hy die koninkryk van God nie sien nie.). Ek het besef dat ek nooit werklik berou gehad het oor my sondes nie, nooit werklik besef het ek is op pad hel toe nie (Rom. 6:23 Want die loon van die sonde is die dood ...). Ek het altyd gedink ek is op pad hemel toe (Spr. 14:12 Daar is ŉ weg wat vir ŉ mens reg lyk, maar die einde daarvan is weë van die dood.). Ek moes erken dat ek nooit ŉ persoonlike verhouding met die Here gehad het nie, amper nooit stiltetyd gehou het nie, nie genoeg Bybel gelees het nie. Ek het besef dat my lewe nooit werklik verander het nie, dat ek nooit ŉ nuwe mens geword het nie. Ek het nooit geestelik gegroei nie. Ek het al my tyd spandeer op my goeie werke, en dit as my stiltetyd vir die dag beskou. Ek het besef die Here gaan my wegstuur want Hy het my nooit geken nie (Matt 7:23 En dan sal Ek aan hulle sê: Ek het julle nooit geken nie. Gaan weg van My, julle wat die ongeregtigheid werk!). Ek het die Here nooit Koning van my lewe gemaak nie, ek het in beheer gebly.
Ek het met diepe berou al my sondes voor die Here neergelê en Hom gevra om my te vergewe, en Hom gevra om in my te kom woon en my ŉ nuwe mens te maak. Dit was my werklike begeerte. Die Here het dit gedoen en dit bevestig (Psa. 40:3 En Hy het ŉ nuwe lied in my mond gegee, ŉ lofsang tot eer van onse God. Baie sal dit sien en vrees en op die HERE vertrou.). Nou weet ek dat ek ŉ kind van die Here is, ek twyfel nie meer nie.
Mag hierdie getuienis tot seën wees vir iemand wat ook twyfel of hy/sy werklik wedergebore is, of dink dat sy/haar werke genoeg is.
2 Februarie 2011, die dag toe ek myself geheel en al oorgegee het aan die Here.
Op die 14de Desember 2009 het ek besef ek is verlore (al het ek die Here gedien deur oorvloedige werke), en die Here het my siel kom red deur Sy genade.
Van toe af het ek ŉ lewende, persoonlike verhouding met die Here.
In die laaste paar maande het die Here my kom wys dat ek sekere “pilare van sekuriteit” in my lewe het, areas waar ek op myself vertrou en nie op die Here vertrou nie. Bv. finansies: die Here gee en Hy kan ook wegneem, en Hy moes ons geld vir ŉ tyd wegneem om my te wys dat ek nie afhanklik is van Hom vir alles wat ek het nie, maar dat ek alles nog in my eie krag doen. In hierdie tyd van finansiële krisis het die Here my kom leer om op Hom te vertrou vir letterlik ons daaglikse brood. Die Here het wonderbaarlik voorsien op maniere wat ons nie eers kan verstaan nie, en Hy het my gedurende hierdie tyd gedurig bemoedig in Sy Woord dat ek net op Hom moet vertrou. Daar is ook ander areas van my lewe (my pilare) wat Hy onder my “uitslaan”, om my te wys dat ek daardie dinge nog nie aan Hom oorgegee het om te beheer nie. Ek was nog die stuurman daarvan. Bv. my huwelik, my kinders.
Ek is baie bevoorreg om in ŉ kerk te wees wat heiligmaking verkondig (die Vrye Baptiste Kerk, Strand): 1Pet1:15-16 “Maar soos Hy wat julle geroep het, heilig is, moet julle ook in jul hele lewenswandel heilig word, omdat daar geskrywe is: Wees heilig, want Ek is heilig.” Van my redding af, strewe ek na heiligmaking, wat die wil van God vir elkeen van ons is: Joh 3:30 “Hy moet meer word, maar ek minder.” Die oggend van die 2de Februarie 2011 het ek gevoel ek kan niks meer reg doen nie, dat ek die Here gedurig teleurstel, dat ek nie oorwinning kry oor sekere dinge in my lewe nie. Ek was moedeloos vir myself. Maar die Here het daardie oggend in my stiltetyd vir my kom sê in Matt 14:27 “...Hou goeie moed, dit is Ek! Moenie vrees nie.” En verder in Matt 14:30-31 “...toe hy begin sink, roep hy uit en sê: Here, red my!
En Jesus het dadelik sy hand uitgesteek en hom gegryp...” Daardie oggend in ons vrouebiduur het Madelein gepraat oor heiligmaking, en hoe mens nie jou kans moet laat verbygaan om na Jesus uit te roep terwyl Hy verby jou gaan nie, sodat Hy jou volkome kan genees van jou inwonende sondige natuur. Daar het die Here my oortuig dat ek my ongeloof en vrese moet laat staan en my lewe volkome aan Hom moet oorgee, want ek sal nooit oorwinning kry oor sekere dinge nie, tensy die Heilige Gees totaal in beheer is van my lewe nie. Ek het besef ek glo al die ander beloftes wat die Here my al gegee het in Sy Woord, hoekom dan nie die een waar Hy sê: Luk 11:13 “As julle dan wat sleg is, weet om goeie gawes aan julle kinders te gee, hoeveel te meer sal die hemelse Vader die Heilige Gees gee aan die wat Hom bid?” Ek het besef nou is die tyd om die stap in geloof te neem. Ek het my alles (my finansies, my huwelik, my kinders ens.) voor die Here neergelê en Hom gevra om my te kom vul met Sy Heilige Gees. En Hy het dit vir my gedoen. Hy het dit vir my kom bevestig in my stiltetyd: Matt 15:28 “...o Vrou, groot is jou geloof; laat dit vir jou wees soos jy wil hê...”
Nou is ek nie meer in beheer van my lewe nie, maar die Heilige Gees is. Hy wys my nou waar ek nog donker hoekies in my hart het wat moet skoon kom sodat my hele lewe Hom kan verheerlik. So sien ek nou bv. hoe vinnig ek geïrriteerd raak. Jesus was ŉ voorbeeld van sagmoedigheid en lydsaamheid. So het ek die Here kom vra om my te verlos van alles wat nie tot Sy eer is nie, sodat ek soos Jesus kan wees. Gal 4:19b “...totdat Christus in julle ŉ gestalte verkry.”
Sy doel vir elkeen van ons is dat ons weergebore sal word, geheilig sal word, en dat ons vir Hom sal werk om die evangelie uit te dra: Matt 28:19 “Gaan dan heen, maak dissipels van al die nasies, en doop hulle in die Naam van die Vader en die Seun en die Heilige Gees; en leer hulle om alles te onderhou wat Ek julle beveel het.”
Mag die Here ons elkeen genadig wees, en ons bring op die punt waar ons volkome oorgegee is aan Hom.